Nõukogu otsus,

15. november 1999,

ühismeetme 1999/34/ÜVJP rakendamise kohta seoses Euroopa Liidu osalemisega käsi- ja kergete relvade destabiliseeriva kogunemise ja leviku vastases võitluses Kambodžas

(1999/730/ÜVJP)

EUROOPA LIIDU NÕUKOGU,

võttes arvesse 17. detsembri 1998. aasta ühismeedet 1999/34/ÜVJP, milles käsitletakse Euroopa Liidu osalemist käsi- ja kergete relvade destabiliseeriva kogunemise ja leviku vastases võitluses, [1] eriti selle artiklit 6 koostoimes Euroopa Liidu lepingu artikli 23 lõikega 2,

ning arvestades, et:

(1) käsi- ja kergete relvade ülemäärane kogunemine ja levik ohustab rahu ja julgeolekut ning vähendab säästva arengu väljavaateid; eriti teravalt väljendub selline olukord Kambodžas;

(2) ühismeetme 1999/34/ÜVJP artiklis 1 sätestatud eesmärkide saavutamiseks näeb Euroopa Liit ette osalemise asjakohastel rahvusvahelistel foorumitel, et edendada usaldust suurendavaid meetmeid ja algatusi, millega julgustatakse liigsete või ebaseaduslikult hoitavate käsirelvade vabatahtlikku loovutamist, võitlejate demobiliseerimist ning nende rehabilitatsiooni ja taasintegreerimist ühiskonda; käesoleva otsuse eesmärk on rakendada ühismeede 1999/34/ÜVJP;

(3) Euroopa Liit leiab, et tehniline ja rahaline toetus võib positiivselt mõjutada avalikku arvamust tsiviilelanike relvitustamise osas ning tugevdada ja arendada kodanikuühiskonna osalemist relvade kogumisel ja kogutud ja/või demobiliseerimise tagajärjel liigseks muutunud relvade hävitamisel;

(4) Euroopa Liit kavatseb seetõttu anda rahalist ja tehnilist abi ühismeetme 1999/34/ÜVJP II jaotise kohaselt,

ON TEINUD JÄRGMISE OTSUSE:

Artikkel 1

1. Euroopa Liit osaleb relvade kontrolli, kogumise ja hävitamise edendamises Kambodžas.

2. Selleks Euroopa Liit:

a) aitab Kambodža valitsusel välja töötada relvade ja laskemoona omandust, valdust, kasutamist, müüki ja üleandmist käsitlevaid asjakohaseid õigusnorme,

b) aitab Kambodža valitsusel ning politsei- ja julgeolekujõududel välja töötada juhiseid nende käsutuses olevate relvade arvepidamise ja turvalisuse parandamiseks,

c) aitab Kambodža valitsusel ning politsei- ja julgeolekujõududel välja töötada menetlusi käsirelvade vabatahtlikuks loovutamiseks ja liigsete käsirelvade leidmiseks ja hävitamiseks, eelkõige seoses kavandatud demobiliseerimise ja relvajõudude ümberkorraldamisega,

d) toetab kodanikuühiskonna programme, millega tõstetakse üldsuse teadlikkust käsi- ja kergete relvadega seotud probleemide osas ja arendatakse kodanikuühiskonna edasist koostöövalmidust relvade kogumises ja hävitamises, toetades eelkõige valitsusväliste organisatsioonide tegevust.

Artikkel 2

1. Artiklis 1 ettenähtud eesmärkide saavutamiseks nimetab eesistujariik ametisse projektijuhi, kelle tegevuskoht on Phnom Penh.

2. Projektijuht täidab oma ülesandeid eesistujariigi vastutusel lisas sätestatud pädevuse kohaselt.

3. Projektijuht annab korrapäraselt aru nõukogule või selle määratud asutustele eesistujariigi vahendusel, keda abistab ÜVJP kõrge esindajana tegutsev peasekretär.

4. Oma ülesannete täitmisel teeb projektijuht vastavalt vajadusele koostööd liikmesriikide ja komisjoni kohalike esindustega.

Artikkel 3

1. Artiklis 1 nimetatud eesmärgi saavutamiseks vajalik lähtesumma on 500000 eurot.

2. Nõukogu märgib, et komisjon suunab oma tegevuse käesoleva otsuse eesmärkide ja prioriteetide saavutamisele, tehes ettepanekuid asjakohaste ühenduse meetmete vastuvõtmiseks või rakendamiseks.

Artikkel 4

Käesolev otsus jõustub selle vastuvõtmise päeval.

Käesolev ühine seisukoht kehtib 15. novembrini 2000.

Artikkel 5

Käesolev otsus vaadatakse läbi pärast kuue kuu möödumist selle vastuvõtmisest.

Artikkel 6

Käesolev otsus avaldatakse Euroopa Ühenduste Teatajas.

Brüssel, 15. november 1999

Nõukogu nimel

eesistuja

T. Halonen

[1] EÜT L 9, 15.1.1999, lk 1.

--------------------------------------------------

LISA

PROJEKTIJUHI PÄDEVUS

1. Artikli 1 lõike 2 punkti a kohaldamiseks teeb projektijuht asjaomaste ekspertide toetusel tihedat koostööd ministrite nõukogu, siseministeeriumi ja muude asjaga seotud ministeeriumide asjaomaste riigiametnikega, et välja töötada asjakohased õigusnormid. Selleks võib projektijuht asjaomastele riigiametnikele korraldada koolitust ja andmete kogumise külastusi.

2. Artikli 1 lõike 2 punkti b kohaldamiseks korraldatakse projektijuhi järelevalve all asjaomastele Kambodža ametnikele kohalikke seminare või konsultatsioone, et tõsta nende teadlikkust relvaladude arvepidamise, haldamise ja ohutusega seotud nõuete ja rahvusvaheliste parimate tavade osas ning välja töötada selle valdkonna poliitika, juhised ja tavad.

3. Artikli 1 lõike 2 punkti c kohaldamiseks aitab projektijuht asjaomaste ekspertide toetusel Kambodža valitsusel, politsei- ja julgeolekujõududel ning riiklikul demobilisatsiooninõukogul välja töötada poliitikaid ja menetlusi liigsete relvade leidmiseks ning nende kogumiseks ja hävitamiseks, eelkõige seoses esialgse demobiliseerimis- ja taasintegreerimisprogrammidega, mida kavandatakse rakendada kahes maakonnas 2000. aastal, ja jälgib, kuidas neid poliitikaid ja menetlusi demobilisatsiooniprotsessis rakendatakse.

4. Artikli 1 lõike 2 punkti d kohaldamiseks annab projektijuht rahalist abi valitsusvälistele organisatsioonidele Kambodžas nende tegevuse toetamiseks, sealhulgas ühistöörühmale "Kambodža relvastuse vähendamise töörühm", mis tegeleb teadlikkuse tõstmise, teabejagamise ning haridus- ja koolitusprogrammidega. Need üritused võivad toimuda projektijuhi ja asjaomaste organisatsioonide vahelise kokkuleppe kohaselt välja valitud piirkondades Kambodžas.

5. Projektijuht tagab, et tegevuse tõhusaks kontrollimiseks ja hindamiseks kehtestatakse asjakohased menetlused. Selleks teeb ta igakülgset koostööd Kambodža valitsuse ning politsei- ja julgeolekujõududega.

--------------------------------------------------